શ્રીજી મહારાજ એક વાર ભાયાવદર પધારેલા ત્યારે દેવકૃષ્ણભાઈએ શ્રીજી મહારાજની તથા સંતોને પોતાના ઘેર જમાડીને પૂજા કરી હતી. ત્યારે રામજીની ઉંમર નાની હતી. ત્યારે શ્રીજી મહારાજે તેમને વર્તમાન ધરાવ્યાને કંઠી બાંધી. પછી શ્રીજી મહારાજે કહ્યું કે આતો પૂર્વના મુક્ત છે તે આગળ જતા સંસારમાં રહેશે નહીં. પ્રભુમાં પ્રીત સહજ હોવાથી તેમને સંસારમાં પ્રીતન હતી. પરંતુ રામજીના બાલ્યવયમાં લગ્ન થઈ ગયા હતા છતાં પણ ગોપાળાનંદ સ્વામી અને ગુણાતીતાનંદ સ્વામીના સમાગમથી તેમની મુમુક્ષુતા અકબંધ રહી હતી. રામજીને જ્યારે સમય મળે ત્યારે વરતાલ, વડોદરા, સુરત, ઉમરેઠ વગેરે ગામમાં ગોપાળાનંદ સ્વામી સાથે ચાર ચાર માસ રહીને તેમની સમયે સમયે સેવા અને સંભાળ કરતા.ગોપાળાનંદ સ્વામીએ તેમને અષ્ટાંગ યોગ પણ શીખવ્યો હતો.